સમગ્ર વિશ્વમાં સૌથી વધુ ચર્ચાયેલા માસ હિસ્ટેરિયાના બનાવોમાં સૌથી રસપ્રદ બનાવ સિંગાપોરનો વાંચવા મળ્યો. પચાસેક વર્ષ પહેલા સિંગાપોર બહુ જ મુશ્કેલીના સમયમાંથી પસાર થઈ ચૂક્યું હતું. બીજા વિશ્વ યુદ્ધમાં જાપાની ફોજના અત્યાર સહન કરી ચૂકેલા સિંગાપોરને ત્યારે જ અંગ્રેજોએ આઝાદી આપી જ્યારે તેણે મુસ્લિમ બહુમતીવાળા મલેશિયામાં ભળી જવાનો સ્વીકાર કર્યો. તેના પગલે મલય મુસ્લિમો અને ચાઇનીઝ સમૂદાયો વચ્ચે રમખાણો ફાટી નીકળ્યા અને ૧૯૬૫માં મલેશિયાએ તેને મુક્ત કરી દીધું. એ પછી ઇન્ડોનેશિયા સાથે દુશ્મનીના વાદળો ઘેરાયા. તેવામાં ૧૯૬૭માં મલેશિયામાં સ્વાઇન ફીવર ફાટી નીકળ્યો. ચાઇનીઝ મૂળના સિંગાપોરના લોકોનો આધારભૂત ખોરાક પોર્ક (ડુક્કરનું માંસ) છે. આ પરિસ્થિતિમાં સિંગાપોરમાં એવી અફવા ફાટી નીકળી કે સ્વાઇન ફીવરના પ્રોટેક્શન માટે કેટલાક ડુક્કરને ઇન્જેક્શન આપવામાં આવ્યા હતા જે કોરો નામના રોગથી મોતને ભેટ્યા છે. ઐતિહાસિક રીતે કોરો બહુ ભેદી રોગ છે. એવું માનવામાં આવે છે કે કોરો રોગ જેને લાગુ પડે તેનું ગુપ્તાંગ સંકોચાઈને ગાયબ થઈ જાય છે અને એ વ્યક્તિ બીમાર પડીને મોતને ભેટે છે. સિંગાપોરના લોકોને એવો ભય સતાવવા માંડ્યો કે તેમનામાં કોરોનો રોગ ફેલાશે. કેટલાકે તો એવું માની લીધું કે તેમને કોરો રોગ લાગુ પડ્યો છે અને તેમણે હોસ્પિટલોમાં દોડવાનું શરૂ કર્યું. તેઓ એવું માની જ બેઠા કે તેમનું ગુપ્તાંગ સંકોચાઈ રહ્યું છે. સિંગાપોરની સરકારને આંખે પાણી આવી ગયા લોકોને એવું સમજાવવા માટે કે ‘કોરો રોગ' માત્ર અફવા છે. મહિનાઓની કવાયતના અંતે લોકો સમજ્યા. અફવાના વાયરા દરમિયાન એક પણ વ્યક્તિનું મોત થયું નહોતું છતાં લોકોનો ટોળાની સાઇઝ જોઈને તંત્ર હેબતાઈ જતું હતું.